Simon Emil Ammitzbøll (LA), 2013-04-05:
Her går det godt, kan man konstatere, når man hører justitsministerens tale, og det er jo rart at høre, at justitsministeren er af den opfattelse.
Men det går jo ikke bare godt.
Jeg har allerede nævnt både Flemming Rose, Kurt Westergaard og terrorplanerne mod JP/Politikens Hus.
Der er nogle, der prøver at sætte ytringsfriheden under pres – altså ikke de pågældende, men dem, der har prøvet at angribe dem og dræbe dem.
Det skal ikke være nogen hemmelighed, at det faktisk var angrebet på Lars Hedegaard, der gjorde, at jeg rejste den her debat, selv om vi selvfølgelig ikke ved, hvad der var baggrunden for det angreb, på nuværende tidspunkt.
I Danmark har vi sådan set haft en lang tradition for, at ordet er frit, og for, at den åndelige frihed er central.
»Frihed for Loke såvel som for Thor« er et udtryk, der nærmest blev gjort ikonisk af Grundtvig.
Og Danmark har gennem årene også kæmpet på den rigtige side, når vi har skullet kæmpe for ytringsfriheden.
Allerede dengang FN lavede de oprindelige vedtagelser, der gjorde, at man i 1971 fik skærpet racismeparagraffen i Danmark, stemte Danmark jo faktisk imod i FN-systemet sammen med andre demokratiske lande, imod Sovjetunionen, andre kommunistiske diktaturer og en række lande med et mere eller mindre problematisk forhold til ting som demokrati og menneskerettigheder.
Alligevel blev det senere, i 1971, delvis implementeret i dansk lovgivning.
Jeg spørger også: Hvad kan man fremadrettet gøre for at værne om ytringsfriheden?
Jeg synes faktisk, at man kan starte med at tage den alvorligt.
Det er sådan set vigtigt, at vi ikke bare taler om, at vi har gjort det godt, at her kører det, at her går det godt, men at vi også taler om, hvad man kan gøre videre.
Det skal ikke være nogen hemmelighed, at vi i Liberal Alliance – det har vi også tidligere fremsat forslag om i Folketinget – synes, at man godt kunne gå videre.
Vi synes godt, at man kunne afskaffe blasfemiparagraffen.
Vi synes godt, at man kunne om ikke afskaffe racismeparagraffen så i hvert fald ændre den.
Vi synes godt, at man kunne bløde op på injurielovgivningen.
Og vi synes, at man skal passe på med at tro, at bare fordi man har en stram lovgivning i forhold til hadefuld tale og lignende, så sikrer man sig mod fremtidige problemer, mod voldelige handlinger.
Altså, både Weimartidens Tyskland og det kommunistiske Jugoslavien havde sådan set ret skrappe bestemmelser i den her retning, men det hjalp dem jo ikke, da det kom til stykket, mod at ende i folkemord og forbrydelser mod menneskeheden.
Det er sådan, at vi synes, at man bør tage de her initiativer.
Derfor synes vi fra Liberal Alliances side, at man burde gå ind og se på, at man f.eks. skulle undlade at give statsborgerskab til folk, som undergraver demokratiet.
Vi synes, at man skal have et åbent samfund, have et frit samfund, og at folk skal være velkomne, men er der nogen grund til at gøre folk til statsborgere, hvis de vil undergrave det danske demokrati?
Det er i hvert fald en diskussion, som det kunne være værd at rejse.
Vi ved godt, at Straffelovrådet er i gang med at se på både racismeparagraffen, blasfemiparagraffen og andre ting, og i Danmark venter vi på, at der kommer noget røg op, så vi kan se på det på et eller andet tidspunkt, selv om både Europarådet og FN jo faktisk har været inde at lave anbefalinger i forhold til blasfemidelen, altså om, at man burde tage initiativer for at afskaffe blasfemiparagraffen.
Men det ved de selvfølgelig ikke så meget om ude i verden, som man gør i et ekspertudvalg i Danmark, og der er der en særlig proces, som vi jo så må afvente, før vi kan komme til den egentlige diskussion.
Jeg forstår egentlig ikke, at der er nogle, der er bange for, at ordet er frit.
Jeg synes egentlig, at man skulle lytte – og det kunne måske også være en appel til venstrefløjen i dansk politik – til forfatteren George Orwell, som sagde, at friheden er retten til at fortælle folk det, som de ikke ønsker at høre.
Og det er jo i virkeligheden sådan en lovgivning, som vi kunne ønske os i Liberal Alliance.
Nu skal vi ikke i dag lægge os fast på, hvilke initiativer vi skal tage.
Det kan partierne have forskellige holdninger til, og så kan vi prøve at finde nogle løsninger derudfra.
Men det er vigtigt, at vi får sendt et klart signal herfra om, at vi står vagt om ytringsfriheden, og at vi har tænkt os at gøre det løbende og løbende være opmærksom på, hvilke initiativer der kan tages.
Derfor skal jeg på vegne af Jan E. Jørgensen, Martin Henriksen, mig selv og Tom Behnke, altså Venstre, Dansk Folkeparti, Liberal Alliance og Det Konservative Folkeparti, fremsætte følgende forslag til vedtagelse: Forslag til vedtagelse
»Folketinget konstaterer, at ytringsfriheden er en fundamental værdi i et demokratisk samfund som det danske.
Desværre har der været eksempler på, at ikke alle respekterer ytringsfriheden.
Det var tilfældet med mordforsøget på tegneren Kurt Westergaard, terrorplanerne imod JP/Politikens Hus og truslerne imod redaktør Flemming Rose.
Folketinget opfordrer regeringen til at stå vagt om og tage initiativ til en yderligere styrkelse af ytringsfriheden.«